Genbrug hitter - og det betyder, at butikkerne har fået mere travlt. Hos Blå Kors i Nordjylland har man alene i januar  oplevet en stigning på 17 procent – sammenlignet med året før. - Vi oplever en stor interesse for genbrugstendensen samtidig med, at folk gerne vil spare lidt på pengene, siger Thomas Højgaard, der er funktions- og områdeleder i Blå Kors Genbrug. Derfor har Lene Rasmussen og Jette Thostrup nok at se til. De er begge frivillige i Blå Kors i Aabybro, hvor der typisk er en lind strøm af handlende hele ugen. - Sommetider kan arbejdsdagene godt blive lidt lange, siger Lene Ramussen. - Vi får rigtig meget indleveret, folk er supergode til at give os flotte ting. De mange donationer – og den stigende efterspørgsel efter genbrug – giver travlhed. For alt skal sorteres, vaskes og klargøres. - Det går der lang tid med, for alt skal se pænt ud, når det kommer i butikken, lyder det fra Lene. Det er noget af det, kollegaen Jette Thostrup laver, når hun møder ind i butikken i Aabybro, hvor hun har været frivillig, siden hun stoppede med at arbejde for seks år siden. - Det betyder jo noget at kunne gøre en forskel for andre. Men også det at komme ud og være sammen med andre. Tøjet hober sig op Blå kors har 13 genbrugsbutikker i Nordjylland, og i 2021 havde organisationen en samlet omsætning på 57,9 millioner kroner. Travlheden betyder, at tøjet hober sig op, og nogle gange må de sige nej tak til møbler. Jette og Lene kunne derfor godt tænke sig lidt flere kollegaer. - Det kræver, at man har lyst til frivilligt arbejde og vil være en del af et fællesskab. Thomas Højgaard forklarer, at alle kan bidrage. - Vi tager udgangspunkt i, hvad folk interesserer sig for. Plads til alle Der er 557 frivillige i Blå Kors' nordjyske genbrugsbutikker. Her er der plads til mangfoldighed, så alle kan give en hånd med. En af de mange frivillige er  Mark Brian Skovgaard Hansen, der er autist. TV2 Nord har i programmet Nordliv fulgt ham i hans hverdag, hvor han arbejder i en genbrugsbutik. Mark elsker at sprede godt humør, og så lever han efter mottoet: ”Dem, der ikke vil dig - de mister mest”. Selv sætter han en ære i at yde en indsats og gøre en forskel. Du kan se hele programmet her .

Referat:
Der er næsten 300 genbrugsbutikker i Nordjylland, og de fleste af dem mangler frivillige.